ועדת הכלכלה, כנסת 20, פרוטוקול מספר 502, 2017-05-17 09:30

איתן כבל: שלום לכולם, אני מתכבד לפתוח את הדיון.

איתן כבל: היום יום רביעי, גברתי, מנהלת הוועדה, אדוני השר, ברוך הבא בצל קורתנו.

איתן כבל: אתה מכובד כאן, אהוד כאן, גם היית אחד מיושבי הראש היותר מוצלחים של ועדת הכלכלה, וגם ביני לבינך יש חברות רבת שנים.

איתן כבל: חברי חברי הכנסת, אורחים נכבדים.

גלעד ארדן: בנדלר לא פה?

לאה ורון: זה לא ענייני חקיקה, אבל אנחנו נמסור לה ששאלת.

דב חנין: איך ההרגשה לחזור לחדר ועדת הכלכלה?

גלעד ארדן: האמת?

גלעד ארדן: מעולה.

גלעד ארדן: אני מאוד מתגעגע.

קריאות: - - -

איתן כבל: ניצב דורון ידיד, שאני רוצה לומר לך בשמי, בשם חברי הוועדה ובשם אזרחי ישראל – אין ספק שעם כניסתך לתפקיד ניכר שינוי משמעותי בשטח, שא ברכה, אלה לא מילים מן הפה ולחוץ.

איתן כבל: דרכי ודרכך לשוטרים המעטים בניידות המעטות – מכל הלב, יישר כוח.

איתן כבל: אנחנו מאוד מעריכים את זה, ואנחנו גם יודעים באיזה תנאים אתם עובדים וזה רק מייצר את הצורך לומר לכם את התודה הזו.

איתן כבל: אתם יודעים שוועדת הכלכלה לקחה על עצמה כבר בשנה שעברה להוביל ובאמת לעשות כל שביכולתנו בעניין המאבק בקטל בדרכים.

איתן כבל: מנקודת המבט שלי זה הנושא בה"א הידיעה.

איתן כבל: אני לא אתן כאן את ההרצאה שנהגנו לתת, כי חשוב לי לתת את הבמה לשר ולאנשי המקצוע שלו כדי להציג בפנינו את העבודה שלהם ומה שהולך להיות.

איתן כבל: הבעיה המונחת לפתחנו, ואי אפשר להתעלם ממנה, אדוני השר, היא עניין האכיפה.

איתן כבל: היינו רוצים לראות אותה במקום אחר לגמרי.

איתן כבל: גם אדוני יודע את זה, וגם אדוני, בשל כך, התחייב בדיוק לפני שנה וקצת, מרץ 2016, כשעשינו את השימוע ואדוני התארח כאן אצלנו, ונמצא כאן חבר הכנסת יעקב אשר שהוא גם יושב-ראש של ועדת משנה.

איתן כבל: הקמנו ועדת משנה מיוחדת כי אנחנו רואים את החשיבות הגדולה של העניין הזה.

איתן כבל: חבר הכנסת חאמד עמר היה יושב-ראש ועדת המשנה בכנסת הקודמת והיום הוא גם ראש השדולה שעוסקת בעניין, וחברי הכנסת שנמצאים כאן שהם פעילים באופן אמיתי – חבר הכנסת אחמד טיבי שעושה את כל אשר לאל ידו, ודאי במגזר הערבי, ששם יש את אחת הבעיות היותר דרמטיות שאנחנו צריכים לשים עליהן את הדעת, למה זה קורה.

איתן כבל: זה בלתי אפשרי שזה יקרה.

איתן כבל: חברי חברי הכנסת, ודאי יעקב פרי שהוא נשיא הוועדה שמלווה אותנו - - -מה שמגיע – מגיע.

איתן כבל: מה שאני מנסה לומר לכם, הכנתי לעצמי אדוני השר שבו כתוב מה התחייבת ואיפה אנחנו עומדים.

איתן כבל: אני מעדיף לעשות את זה אחרת.

איתן כבל: לתת לך להתחיל הכל, דף חלק, שאתה תציג את הדברים כפי שאתה רואה אותם, איך אתה מתכוון להתמודד, איך אתה מתמודד עם המציאות התקציבית, עם המציאות המתקיימת בימים אלה, שלצערנו אין שינוי במגמה.

איתן כבל: שנת 2017 מבחינת הקטל בדרכים הולכת להיות במקרה הטוב כמו השנה האחרונה שהיתה רעה מאוד.

איתן כבל: זה נע, אבל בסך הכל המגמה של העלייה מאז 2012 נמשכת, לצערנו, וגם לצערי נשמרת.

איתן כבל: כשאנחנו מדברים על מגמה נשמרת זה מצב קטסטרופלי מבחינתנו, מהבחינה של איפה אנחנו עומדים, אדוני השר, מבחינת ההתמודדות.

איתן כבל: אני מסיים כאן, אני רוצה לתת לשר לתת את הדברים שלו.

איתן כבל: זה לא יהיה התנגחות כי אנחנו באים באמת ממקום שכל דבר שאפשר, שאנחנו יכולים להיות בו לעזר כדי לקדם את הנושא החשוב הזה – אנחנו כאן.

גלעד ארדן: אם אדוני יוכל להכווין אותי – מה הוא רוצה לשמוע?

איתן כבל: זה לא מה אני רוצה לשמוע – אתה מבחינתנו השר לביטחון הפנים, משטרת ישראל, אני רוצה לשמוע מנקודת המבט של האכיפה, איך אדוני מתייחס לדברים אל מול עבודת בתי המשפט מצד אחד, מצד שני התשתיות, מה היחס של אדוני לנושא המצלמות.

איתן כבל: אולי שני הנושאים המרכזיים: הגדלת מספר הניידות ומספר השוטרים.

איתן כבל: זה לא שלוקחים שוטר ואומרים לו: אתה שוטר תנועה.

איתן כבל: יש כאן תהליך, צריך להכשיר אותו למצב של שוטר תנועה שזה משהו אחר לגמרי משוטר מקוף או שוטר במחלקת החקירות.

איתן כבל: אתה יודע את זה.

איתן כבל: אני רוצה את ההתייחסות שלך, את התפיסה שלך בעניין הזה, וכמובן שבהמשך נשאל שאלות.

גלעד ארדן: בוקר טוב, אני מודה לך על ההזמנה ואני תמיד שמח להיות כאן.

גלעד ארדן: אני מניח שאתם זוכרים שכאשר כיהנתי כחבר כנסת אחד הנושאים המרכזיים שעסקתי בו זה המאבק בתאונות הדרכים.

גלעד ארדן: אני חייב לומר שאני מכיר את המאבק הזה לפני ולפנים.

גלעד ארדן: כמו שהיו לי בעבר טענות קשות לממשלה על כך שניתן לעשות יותר, גם היום אני חושב שאנחנו, כממשלה, יכולים וצריכים לעשות הרבה יותר.

גלעד ארדן: אבל אדוני היושב-ראש, בדבריך ביקשת שאני אפרוס את תפיסתי והזכרת הרבה מאוד נושאים שהם לא תחת אחריותי.

גלעד ארדן: אז אני חייב לומר שאין לי כוונה להתחיל ולומר מה אני חושב שניתן לשפר במשרד החינוך ובדרך שבה הוא מכשיר או מנחיל לנוער במדינת ישראל את המודעות לצורך לנהוג בזהירות בדרכים, למשל, כי הולכי רגל בישראל הם בין המקומות שבהם אחוז ההיפגעות הוא הגבוה ביותר בעולם, בכלל – צריך לדעת שמדינת ישראל היא אחת המדינות הכי אורבניות בעולם – 92% מהאוכלוסייה מתגוררים במרחב עירוני.

גלעד ארדן: אני מזכיר את זה כי זה קשור גם לכך שבשנה האחרונה יש עלייה משמעותית במרחב העירוני, אבל הנושא של חינוך, או הנושא של תשתיות או נושאים אחרים – ולצערי גם תחום החקיקה בבטיחות בדרכים – הם לא תחת אחריותי.

גלעד ארדן: הדבר היחיד והמרכזי שהוא תחת אחריותי זה היקף האכיפה של משטרת ישראל, הנוכחות בכבישים, ולצערי הרב – אפילו רמת הענישה על עבירות שהמשטרה אוכפת, גם היא לא תחת אחריות משרדי.

גלעד ארדן: זה חלק מהבעיות, בעיניי, של המאבק בתאונות הדרכים, כי אם המשטרה נתקלת, וגם אם יהיה שוטר בכל 2 מ', אבל אם המשטרה נתקלת בעבירה שלדעתה הוא היא משמעותית וחמורה אבל בסופו של דבר את העונש על אותה עבירה קובעת או הכנסת, כאן, הוועדה, או משרד העבודה, או בקצה – שופט או שופטת בבית המשפט ואם העונש הזה הוא בעינינו מגוחך, אז אני לא חושב שההרתעה של משטרת ישראל, גם אם יהיה שוטר בכל 2 מ' ברחוב, תהיה קיימת, אלא אם כן תהיה תפיסה שאומרת שרמת הענישה – אין לה שום קשר בסוף להתנהגות של הנהג.

גלעד ארדן: אם זה כך, ושמעתי כבר תיזות כאלה, אז צריך לשאול את עצמנו – מה החשיבות של המשטרה?

גלעד ארדן: כי אי אפשר ביד אחת לאחוז את המקל ולומר – צריך הרבה אכיפה, כי צריך להרתיע ולשנות את התנהגות הנהג, ובקצה השני, כשמביאים ענישה מחמירה על עבירות חמורות לומר שלא מאמינים שענישה מחמירה היא מרתיע.

גלעד ארדן: בעיניי זה תרתי דסטרי.

גלעד ארדן: אתה מניח שלא בכדי אני אומר את הדברים.

גלעד ארדן: יש המלצות של המשטרה בתחומי הענישה והאכיפה שלא מתקבלות.

גלעד ארדן: הן לא מתקבלות פעם אחת על ידי משרד התחבורה – למשל, כשהמשטרה מביאה את המלצותיה על כלי רכב חדשים שמתחילים להיות נוכחים בעשרות ואולי מאות אלפים על המדרכות והכבישים, בין אם זה אופניים חשמליים או כלים אחרים, או כשהממשלה ממליצה על חוקים שמביאים ענישה פשוטה יותר וברורה, כמו למשל פסילת רישיון לתקופה ממושכת על עבירות חמורות, וההמלצות האלה לא מתקבלות כאן, לצערי, בוועדה.

גלעד ארדן: אז מה שנותר לי לנסות ולקדם, כי זה אך ורק בתחומי אחריותי, אני לא צריך לשם כך אף אחד אחר, אולי אני צריך את משרד האוצר אבל אף אחד אחר מהגורמים החיצוניים, זה את הנוכחות של המשטרה, כי אני כן מאמין שהנוכחות של המשטרה בכבישים וברחובות היא חשובה, ואני כן חושב שיש לה אפקט שמשפיע על התנהגות הנהג.

גלעד ארדן: בהקשר הזה, מבלי שאף אחד נתן לי את הכלים או הבטיח להעמיד לרשותי את המשאבים, אמרתי כאן בוועדה שאני מתכוון להכפיל את מתנ"א – את משטרת התנועה הארצית, את הסיור.

גלעד ארדן: זה בדיוק מה שאני עושה מאז שהתחייבתי כאן בוועדה, בשנת 2016 – להביא להכפלת אגף התנועה בשנת 2017.

גלעד ארדן: כיוון שאני רואה כאן חברי כנסת ותיקים ומנוסים, גם הם יודעים שכדי לעשות צעד כמו שאמרתי – צריך להביא לכך שזה יהיה בתקציב המשרד, צריך להביא לכך שיגויסו שוטרים, כפי שאמר אדוני – שהם יוכשרו, שזה תהליך של חודשים, כי אם אנחנו לוקחים ממקום אחר במשטרה ומזיזים לשם, זה לא דבר הגיוני.

גלעד ארדן: זה דבר שפוגע בסוף באכיפה או בציבור, במקום אחר.

גלעד ארדן: זה בדיוק התהליך שאנחנו מובילים מאז במשטרה, תהליך מאוד קשה ומורכב שחייב גם הסטות פנימיות של כוח אדם, נמצא כאן גם ראש אגף התכנון של המשטרה, הוא יפרט לגבי הפעולות שנעשות.

גלעד ארדן: אני אומר שוב – אחרי שנים שבהן אגף התנועה סבל מהזנחה, אחרי שנים שבהן הוא קוצץ, והכוח שלו, או הנוכחות שלו בכבישים ירד, לדעתי בהיקף של 60-50%, המגמה התהפכה.

גלעד ארדן: החל מלפני שנה האגף הזה מתחזק.

גלעד ארדן: לפני שבועיים – זו בשורה בעיניי – נחנכה והתחילה לפעול היחידה לאכיפת כלי רכב כבדים, אוטובוסים ומשאיות, התחילה לפעול – עוד לא בהיקף מלא, אבל כבר התחילה לפעול.

גלעד ארדן: ראש אגף התנועה יפרט.

גלעד ארדן: כבר מגויסים סטודנטים, כבר נוספו מאות תקנים, לא בהבטחות ולא בעתיד, התקנים האלה כבר קיימים, כבר נעשות פעולות הגיוס, כבר יש שוטרים בהכשרה, כבר יש סטודנטים בהכשרה.

גלעד ארדן: עד לסוף שנה זו אני מקווה – עוד פעם, זה קשור בהליכי גיוס – אבל מבחינת התקנים התקנים קיימים ואני מאמין שעד סוף שנה זו מספר הניידות במשמרת – שכאשר אני אמרתי כאן את האמירה שלי – עמד על 75 ניידות, במהלך היום, כשרוב עם ישראל נמצא בכבישים – יוכפל ויגיע ל-15 ניידות במשמרת.

גלעד ארדן: כשאנחנו משווים את זה להחלטות ממשלה מהעבר רחוק שמעולם לא תוקצבו ומעולם לא התייחסו אליהן, גם פה אפשר להתחיל ולפרשן – האם הכוונה היתה שבמצטבר מספר הניידות שייצאו - - - כי יש הרי שלוש משמרות, אנחנו מדברים הרי על 24 שעות וכדי לאייש ניידת כזו יש תקן כמה שוטרים צריכים להיות סביב אותה ניידת - - - כדי שהניידת הזו תהיה מאוישת.

גלעד ארדן: אז אם אנחנו מדברים על 150 ניידות זה לא אומר 150 ולא 300 או 500, זה יותר קרוב לאלף שוטרי תנועה שבאמת צריכים אותם כדי לאייש, כי תמיד יש שורטים שהם בקורסים או במחלה, וכן הלאה.

גלעד ארדן: אז אנחנו הולכים לתהליך של התעצמות שהוא גדול ומשמעותי אבל אני חייב להזהיר, וזו תפיסת עולמי: מי שחושב שמדינה שנמצאת בצמיחה כלכלית בין הגבוהות במערב, שזה כמובן מתבטא ברכישה של רכב פרטי בהיקפים הכי גדולים בעולם המערבי – מי שחושב שבסוף, אם יש על אותו כביש, והכבישים מתארכים, זה נכון, אבל אי אפשר שלא להשוות בין כמה גדל מספר כלי הרכב הפרטיים וכמה ק"מ כביש יש לנו – אז מי שחושב שכשנעים 100 כלי רכב על אותו כביש או 200 או 300 – אז ההסתברות של תאונה, ויש אכיפה, יש הכשרה והשתלמויות – אבל יש גם, אני לא מפיל את האחריות על הנהג, אבל נהגים גם עושים טעויות.

גלעד ארדן: ברור שכשיש מסיחי דעת שלא היו בעבר, וכל אחד מאתנו מבין בדיוק על מה אני מדבר, אז ההסתברות שתקרה טעות בשיקול הדעת של הנהג או בהיסח הדעת – האחוז הזה גדל.

גלעד ארדן: הפתרון לא יהיה רק משטרה.

גלעד ארדן: זה לחפש את המטבע מתחת לפנס – זה הכי קל.

גלעד ארדן: יש כחולי מדים, הם ברחוב, ואותם אנחנו רואים, אז בואו נדבר עליהם.

גלעד ארדן: זה לא הדבר היחיד.

גלעד ארדן: הפתרון האמיתי שהולכות רוב המדינות בעולם זה להשקיע בתעדוף התחבורה הציבורית והכוונת הציבור להפסיק ולנסוע ברכב פרטי.

גלעד ארדן: כשהיום אנחנו מסתכלים על המדיניות הכלכלית שאומרת מי מקבל החזקת רכב?

גלעד ארדן: – מי שמראה לאוצר שיש לו בעלות על כלי רכב.

גלעד ארדן: יש השקעה גדולה מאוד ברכבות בינעירוניות, זה נכון, אבל בואו נשאל את עצמנו האם המדינה מסבסדת קווים או זמינות של קווים במרחב העירוני, כי כשאדם מנסה להגיע מאשקלון לתל אביב, הוא שואל את עצמו גם איך הוא מגיע מביתו לתחנת הרכבת באשקלון, ומתחנת הרכבת בתל אביב ליעד הסופי.

גלעד ארדן: אם אוטובוס עובר פעם ב-20 דקות - כשאנחנו מסתכלים בוול סטריט על אנשים עם חליפות ועניבות שמשתמשים בתחבורה הציבורית, זה מה שאנחנו צריכים לשים כיעד ממשלתי בישראל, כי זה באמת מה שיוריד אנשים מרכב פרטי ויעביר אותם.

גלעד ארדן: מה לעשות שעל כל אוטובוס - במקום 25 או 30 כלי רכב נע אוטובוס אחד –ברור לכם שהסיכוי שתתרחש תאונה בסופו של דבר פוחת.

גלעד ארדן: בעיניי זה הפתרון האמיתי ארוך הטווח שאליו אנחנו צריכים לכוון.

גלעד ארדן: ללכת ולהגיד – אנחנו נדביק את ההצטיידות בכלי רכב פרטיים, וצריך להבין שבישראל יש סדר גודל של 400 כלי רכב לאלף נפש.

גלעד ארדן: באירופה וארצות הברית אנחנו מדברים היום על 700-800 כלי רכב.

גלעד ארדן: אם אנחנו חס וחלילה נגיע לזה – לא רק שישראל היום היא המדינה הפקוקה ביותר במדינות ה-OECD, אנחנו נהיה בקטסטרופה כוללת, גם בהקשר של הפקקים, וגם במתח ועצבים והפסד שעות עבודה.

גלעד ארדן: כתוצאה מכך, כמובן, תרבות הנהיגה שגם כך היא לא הכי רגועה במדינת ישראל רק תלך ותידרדר עוד יותר.

גלעד ארדן: אז אני את חובתי מקבל לחלוטין – להכפיל, וגם מעבר לכך, וגם לדאוג לכך שתהיה התמקצעות.

גלעד ארדן: דרך אגב, זה לא נגמר במרחב הבין עירוני, שגם עליו שמנו את הפוקוס, אבל לא בהכרח זה דבר היחיד החשוב.

גלעד ארדן: היום כל תחנת משטרה במדינה והאחריות הפנימית שלה על מה שקורה במרחב העירוני, מפקדי התחנות נמדדים במה קורה באותו יישוב או במרחב של אותה תחנה ברמת האכיפה ובהיפגעות מתאונות דרכים.

גלעד ארדן: זאת למרות שאני אומר עוד פעם שלצערי אין מחקר שאומר אחד לאחד שרמת האכיפה משפיעה על ההיפגעות בתאונות הדרכים - - -

איילת נחמיאס ורבין: לבדה ודאי שלא.

גלעד ארדן: נכון, אבל אני מקבל שזה אחד הדברים החשובים כי זה משפיע על ההתנהגות של הנהג כאשר הוא רואה את השוטר בעין.

גלעד ארדן: השאלה כמה זה משפיע לאחר מכן, בהמשך הנהיגה – על זה עוד לא קראתי אף מחקר שמוכיח את זה, אבל כפי שאמרתי, יש חשיבות לנוכחות ולהתעצמות של אגף התנועה, ההכפלה תתבצע ב"ה עד סוף השנה הזו.

גלעד ארדן: הקמנו כבר את יחידת הרכב הכבד ואנחנו גם נמשיך ונבוא עם המלצות שמצטברות מהשטח של המשטרה מה יכול לעבוד אולי יותר טוב, כי בסוף מי שנמצא הכי הרבה בשטח זה השוטרות והשוטרים.

גלעד ארדן: אבל אם הגורמים שהסמכויות בידיהם, קרי משרד התחבורה או ועדת הכלכלה או בתי המשפט שנותנים עונשים מגוחכים לעבריינים רצידוויסטים – ואני יכול להציג לוועדה כמה דוגמאות שהיא תרצה לנהגים עבריינים סדרתיים, לא אדם נורמטיבי – אדם שנוהג בפסילה, אדם שנוהג בלי רישיון, שבית המשפט, במקום להכניס אותו למאסר בפועל או לפחות לשלול לו את הרישיון לפחות למשך עשר שנים אם לא לכל חייו – נותן לו עונש של מאסר של חודשים בודדים.

גלעד ארדן: זה לא בידי המשטרה ואכיפה לבד לא תספיק אם בקצה אין הרתעה וענישה מחמירה.

איתן כבל: תודה, אדוני השר.

איתן כבל: אני רוצה לברך 25 סטודנטים ממכללת אריאל שנמצאים כאן וסטודנטים מהאוניברסיטה העברית – שיהיה לכם סיור מוצלח.

איתן כבל: אני אאפשר לראש אגף התנועה לתת את ההשלמה המקצועית לפתיח של השר, ואחרי זה נעבור לחברי הכנסת ולאורחים.

דורון ידיד: בוקר טוב, אני אציג נתוני תאונות דרכים ולאחר מכן את העשייה.

דורון ידיד: אנחנו מדברים על 130 מול 128 בשנה קודמת, אך הנתונים לא מעודכנים כי מסונכרנים כאן גם נתונים של היום בבוקר, אז 11 במאי 2017 מול 15 – אנחנו מדברים על 2 יותר.

דורון ידיד: בעירוני-בין עירוני אנחנו מדברים על 17 הרוגים יותר בתחום העירוני ומינוס 15 בבין עירוני.

דורון ידיד: יש כאן קשר לאכיפה וסוג האכיפה.

דורון ידיד: יש פה את היעד לתחנות, כשהמפכ"ל והשר חייב את התחנות בירידה בסך החמורות – שזה כולל גם הרוגים וגם פצועים קשה.

דורון ידיד: מבחינת מעורבות של רכב כבד יש ירידה בקטלני של 29% ויש לנו עליה של 18% באכיפה.

דורון ידיד: מבחינת אוטובוסים – 25% ירידה בקטלני ועלייה של 30%.

דורון ידיד: אני רוצה לומר שהימ"ר שלנו עולה לאוטובוסים – יש לנו את הסרטון?

דורון ידיד: חשוב שנראה.

דורון ידיד: סרטון על פעילות סמויה של הימ"ר באוטובוסים.

דורון ידיד: נהגי אוטובוסים מרשים לעצמם דיבור בסלולארים.

דורון ידיד: (מוקרן סרטון) כשהתחלנו את הפעילות באוטובוסים התלבטנו איך יגיבו הנוסעים.

דורון ידיד: אז כולם בשלוות נפש ובאהדה רבה לשוטרים על הפעילות שלהם כי הם עדים לעבירות האלה.

דורון ידיד: אז בסך הכל יש לנו ירידה במעורבות של האוטובוסים ועליה משמעותית באכיפה.

דורון ידיד: מבחינת דו גלגלי אנחנו בעלייה בקטלני, 62% יותר בתחום העירוני, ועלייה באכיפה של 9%.

דורון ידיד: אנחנו מפתחים עכשיו מודלים של אכיפה בדו גלגלי.

דורון ידיד: יש פה קצת בעייתיות.

איתן כבל: אתה יכול ברשותך להגיד לנו – שמתם לב, יש מצב וזה בולט מאוד מאוד השנה, יש מגמה של התמתנות ואז בפברואר יש עליה – האם זה מקרי?

איתן כבל: האם אתם יודעים לאפיין את זה?

דורון ידיד: אנחנו מנתחים על תאונה .

דורון ידיד: אין לנו איזה מאפיין או צירוף של נסיבות.

דורון ידיד: קשה לנו להצביע, אבל בכל מקום שאנחנו מזהים איזה שהוא מכנה משותף שאותו יש יכולת לתקוף- אנחנו תוקפים.

דורון ידיד: ניתחנו גם, בצירי המיקוד שלנו, את בעיות הלקיטה בפלאפונים – מתוך הנחה שכשיש בעיות קליטה אז מתעסקים יותר עם הפלאפון, כי אין שום סיבה שבכבישים ללא בעיות תשתית תהיינה תאונות.

דורון ידיד: אז מצאנו איזשהו קשר שם, נטפל בעניין הזה.

דורון ידיד: אופניים חשמליים – כרגע המצב הוא עם אפס הרוגים לעומת 3 בתקופה המקבילה, עם עלייה משמעותית באכיפה.

איתן כבל: רק תאמר, אם אתה יודע לומר, האם נכון שהאכיפה עלתה מאוד כי - -

דורון ידיד: בתחום מחוז תל אביב, בעיקר.

איתן כבל: - - ועדת הכלכלה, המשרד לביטחון הפנים והמשטרה הלכו יד ביד בעניין של שינוי חקיקה, בניגוד לעמדת משרד התחבורה, בתחילת הדרך.

איתן כבל: האם העובדה שהירידה – או יותר נכון העלינו את זה מגיל 14 לגיל 16 – האם זה חלק מהשינוי, לדעתך?

איתן כבל: ובכל זאת כמה לדעתך עדיין נוסעים מתחת לגיל 16?

דורון ידיד: אנחנו מניחים שנוסעים מאות ואלפים.

דורון ידיד: אין ספק ששינוי החקיקה הוסיף להרתעה, זה עלה לשיח הציבורי ולסדר היום.

דורון ידיד: מחוז תל אביב מוביל באכיפה.

דורון ידיד: גם שם מובילים בתאונות, בעבר, והפעילות שם של מחוז תל אביב בהובלה של מפקד המחוז הובילה לשינוי.

דורון ידיד: השיח הציבורי, שינוי האכיפה והסמכויות – הובילו לשינוי.

דורון ידיד: במסגרת שינוי החקיקה פקחים ברשויות יוסמכו ביוני.

דורון ידיד: אנחנו העברנו את החומרים ואנחנו בתיאום אתם, ביוני הם יוסמכו.

דורון ידיד: כשתתחיל האכיפה של הפקחים אני מניח שהשינוי יהיה הרבה יותר מורגש, זה לא מקרה כי הפלוס-מינוס 3 זה - - -היו לנו ימים כאלה של פלוס 3, מינוס 3, זה עניין של שעות וזה משתנה.

גלעד ארדן: אני מבקש רק להזהיר – אני לא אופטימי לגבי כלי הרכב החדשים, במיוחד האופניים החשמליים.

גלעד ארדן: הוועדה בהחלט עזרה לנו וקידמה, כולל את נושא הסמכת הפקחים העירוניים – ודרך אגב, הכל אושר אבל זה עוד לא התחיל.

גלעד ארדן: כרגע הרשויות הן בתהליך ההכשרה וההסמכה וצפוי שהאכיפה תגבר, אבל בואו נבין מה זה אומר – שיותר פקחים יאכפו על יותר נערים לרדת לכביש.

איילת נחמיאס ורבין: לא רק נערים, גם מבוגרים.

גלעד ארדן: נכון.

גלעד ארדן: אני מצפה מהמשטרה – אחד, שנערים שירכבו והם פחות מגיל 16, תתבצע אכיפה להחרמת האופניים ושההורים ילמדו לקח.

גלעד ארדן: המשטרה צריכה לייצר את הפתרון מה לעשות עם האופניים האלה בינתיים ואם חסרים לה כלים – אז שיהיו כלים.

גלעד ארדן: אבל צריך לזכור שאלה שהם מעל גיל 16 ומורידים אותם לכביש – וזה המקום שעל פי חוק הקיים הם חייבים לנהוג בו, הם לא מכירים את חוקי התנועה, את התמרורים – פה יש לנו מחלוקת עם משרד התחבורה.

גלעד ארדן: אנחנו חושבים שצרי לדרוש מהם איזשהו מבחן ידע בסיסי בדומה לתיאוריה.

איתן כבל: כבר אני אומר לאדוני שיש 3 נקודות שאנחנו חייבים להשלים אותן, ואני התחייבתי בזמנו שאנחנו כוועדה נשלים אותם, זה העניין של הרישיון – מספר הרישוי, לטפל בעניין הביטוח וידע מינימלי - - -

חמד עמאר: צריך הכשרה.

איתן כבל: אני אביא את זה לוועדה כהצעת חוק, שנניח אותה כוועדה.

דורון ידיד: נעבור לנתוני אכיפה – כמו שהשר אמר, כל העניין של כלי רכב חשמליים מהווה בעיה.

דורון ידיד: אנחנו רואים שבקלנועיות קפצנו ל-5 הרוגים לעומת אפס בשנה הקודמת.

איתן כבל: קיימנו דיון על זה.

איתן כבל: צריך לזכור שכולם נסעו בכבישים בין עירוניים.

דורון ידיד: שאסור להם לנוע בהם.

חמד עמאר: איפה מותר להם לנהוג?

דורון ידיד: מותר להם רק במדרכות ובמקומות שאין יכולת עלייה וירידה מהמדרכה לכביש.

דורון ידיד: אסור להם בבין עירוני.

דורון ידיד: היו פה נהגים בני 100 ליד עראבה שנהרגו.

דורון ידיד: בגיל 100 נהרג אדם על קלנועית.

דורון ידיד: זה הזוי.

אחמד טיבי: מה דוח התנועה שמקבל מישהו שנתפס - - -

דורון ידיד: אין לנו אכיפה בתחום הזה.

דורון ידיד: זה אנשים מבוגרים, נכים.

דורון ידיד: רק לקחת אותו מהכיש הבינעירוני, להוביל אותו, לסייע לו להגיע לתחום העירוני.

דורון ידיד: אין לנו סמכויות אכיפה שם.

דורון ידיד: מדובר בנכים, באנשים מבוגרים מאוד.

דורון ידיד: אפס אכיפה בתחום הזה.

דורון ידיד: יש לנו בעיה עם העניין הזה, בעיה קשה מאוד.

איתן כבל: חלקם הגדול זה אפילו לא קלנועיות רגילות, זה הרכבים - - -איך זה נקרא?

איתן כבל: גולף קאר.

איתן כבל: זה אפילו לא הקלנועית.

איתן כבל: זה בכלל אסור.

דורון ידיד: מפאת קוצר הזמן אני אדלג לאכיפה.

דורון ידיד: אנחנו מדברים על אכיפה ממוקדת כנגד עבירות מסכנות חיים וביריונות, יצירת הרתעה תוך שימוש באמצעים גלויים וסמויים ואומרים – נסעתי מ - - -

גלעד ארדן: יש לך את הנתון כמה העלינו את האכיפה בעניין של סלולאר?

דורון ידיד: כן, כן.

דורון ידיד: ודאי.

דורון ידיד: מייד אוציא אותו.

דורון ידיד: אומרים – נסעתי מנקודה X לנקודה Y, לא ראיתי ניידת תוך כדי – לא חייבים לראות ניידת.

דורון ידיד: אנחנו משתדלים לראות את כל מי שלא רואה אותנו.

קריאות: - - -

גלעד ארדן: אנחנו מזמינים את הוועדה לבית דגן לספור את הניידות.

דורון ידיד: איך זה בא לידי ביטוי?

דורון ידיד: זה בא לידי ביטוי במיקוד באכיפה בצירים מרובי תאונות דרכים.

דורון ידיד: הגדלנו שם את האכיפה ב-93%, זאת אומרת – מרבית האכיפה שלנו מתבצעת רק בצירים האלה ולא במקומות אחרים.

דורון ידיד: יש לנו מודלים לאכיפה המפורטים כאן – אכיפה סמויה באוטובוסים, ראיתם את הסרטון, הגברת האכיפה כנגד משאיות, על אחת כמה וכמה עכשיו, עם הקמת היחידה שהיא בשלבי הקמה, טיפול ברצידיוויסטים – היחידה המרכזית של אגף התנועה, הבלשים שלנו, ניתחנו רצידיוויסטים, כאלה שיש להם 80,100 דוחות – כשהם מתעוררים בבוקר צוות סמוי יושב עליהם.

דורון ידיד: יש לנו 16 פיצוחים מתחילת השנה של רצידיוויסטים עם מעצרים עד תום ההליכים או פסילות עד תום ההליכים.

דורון ידיד: לפני כן היינו מתמקדים בפסולים – עכשיו גם בפסולים וגם ברצידיוויסטים.

דורון ידיד: שינינו את מדיניות דוחות האזהרה.

דורון ידיד: היו שם 4 עבירות , שחל איסור על שוטרים לרשום דוחות אזהרה, הגדלנו את זה ל-9 עבירות, ביניהן – הסלולר, שגם אסור לרשום בגינו, כולל עבירות בריונות.

דורון ידיד: מדיניות הספים ב-א'3 – כל הספים ב-א'3 הם ספים ריאליים.

דורון ידיד: אין שם כבר את הדוחות האלה של 250 קמ"ש, כל הספים הם ספים ריאליים 25-16 חריגה במהירות או 36 קמ"ש.

דורון ידיד: כל הספים הם ריאליים.

דורון ידיד: זה הביא לנו לעלייה.

דורון ידיד: שיפוט מהיר, מדיניות הענישה, פעילות מניעה מצבית – אני אעבור לנתונים שיושב הראש ביקש: האכיפה של כלל היחידות, אנחנו רואים עלייה של 25% בגלל היחידות, בעירוני ובבין עירוני.

דורון ידיד: בטל"סים אנחנו רואים עלייה של 39% בכלל הארץ.

דורון ידיד: טלפון סלולרי.

דורון ידיד: בתחום הבין עירוני שאנחנו מתעסקים אתו במשטרת התנועה אנחנו רואים שיש לנו עלייה של 41%.

דורון ידיד: כאן אנחנו מצהירים שזה עבירות מסכנות חיים ובריונות, ולא כלל הדוחות.

דורון ידיד: מהירות ידנית, לא אכיפה אלקטרונית – עלייה של 75%, עם המכשור שיש לנו בניידות.

גלעד ארדן: צריך לזכור שזה יחד עם המהירות המותרת בישראל שעלתה משמעותית בשנים האחרונות על פי החוק.

גלעד ארדן: אף אחד לא ביצע מחקר האם זה קשור גם לעלייה בנפגעים, אבל אני רק אומר.

יוסף ג'בארין: אולי הגיע הזמן לעשות את המחקר.

גלעד ארדן: יש פה את הרשות לבטיחות בדרכים, אולי כדאי לשאול אותם.

גלעד ארדן: היא מרכזת את העניין המחקרי.

דורון ידיד: טלפונים סלולאריים – וזה נתון מדהים שהוא משפיע מרכזי, מבחינתנו – עלייה של 73% באכיפה, 8,000 דוחות יותר בטלפונים סלולאריים.

דורון ידיד: אנחנו משתמשים פה באמצעים שהמשטרה נהגה להשתמש בהם בתחום הפלילי ובתחום הפח"עי – תצפיות, סמויים, על גשרים, על גגות, בתוך כלי רכב סמויים – לפעמים חושפים אותם, לפעמים לא, ואלה התוצאות.

דורון ידיד: הירידה בפסילות בזכות צו עבירות הקנס, עם הדוחות של ה-1,500 – אנחנו נותנים יותר דוחות של 1,500, ואז צמצמנו את הפסילות ואת ההזמנות ל - - -

איתן כבל: ועדת הכלכלה - - -

דורון ידיד: ועדת הכלכלה.

דורון ידיד: הערכה רבה על הקידום של צו עבירות הקנס כמו גם התוספת השישית שמסייעת, באמת, בהרתעה, עלייה בהשבתות ועלייה במעצרים.

דורון ידיד: למטה יש את הנתון שבאמת צריך לעניין את הוועדה, עם הקידום של צו עבירות הקנס, 8,127 דוחות של 1,500 שקלים.

דורון ידיד: בפוטנציאל אלה הזמנות לדין או פסילות.

דורון ידיד: עומסים בבתי המשפט – יש עליה בעומסים בבתי המשפט כתוצאה מ-א'3 ושינוי המדיניות שלנו.

דורון ידיד: יש לנו בתי משפט ללא מועדים, בגלל עומס.

גלעד ארדן: אני חייב לומר פה משהו.

גלעד ארדן: המשטרה שילמה מחיר תדמיתי בדוח מבקר המדינה, כי מה קרה?

גלעד ארדן: היא ראתה שהמצלמות מצלמות ואין מספיק שופטים ולא נקבעים דיונים והדוחות מתבטלים.

גלעד ארדן: הלך ראש האגף הקודם בתום לב – ואמר:

גלעד ארדן: אני מעלה את הספים, כדי שלא יהיו כל כך הרבה דוחות שיתבטלו אחר כך כי אין שופטים.

גלעד ארדן: במקום שהדגש של מבקר המדינה יהיה על השאלה למה אין מספיק שוטרים – מתחו ביקורת את המשטרה.

גלעד ארדן: אמרתי לראש האגף: שים את זה שיצלם כל היום.

גלעד ארדן: עם כל הכבוד, אני מצפה שגם יבדקו את מערכת המשפט כמה מועדי משפט היא נותנת.

גלעד ארדן: המשטרה לא תבטל מראש את הדוחות בגלל שאין מועדי משפט.

איתן כבל: אדוני השר, אין ספק שזו אחת מנקודות הכשל היותר גדולות בשרשרת.

דורון ידיד: אף פעם לא אמרו לנו לא לעצור סוחרי סמים או פורצים כי יש עומס בבתי משפט.

דורון ידיד: בעבירות תנועה כנראה קל יותר, וכאן יש הרוגים ולא פגיעה הרכוש.

איתן כבל: גם התייחסנו לזה בצורה מאוד בוטה בדוח שלנו.

דורון ידיד: לגבי יחידת המשאיות – הזכרתי אותה.

דורון ידיד: יחידת רכב כבד שהתחילה לעבוד, הסד"כ שלה גדל, ועד כאן.

איתן כבל: תודה לך.

איתן כבל: אין ספק שחל שינוי ורואים שינוי.

איתן כבל: הוא ניכר, ניכר גם בעין, ואני בטוח שהעניין רק ילך ויתעצם.

איתן כבל: אנחנו עכשיו נפתח את הדיון – חבר כנסת אל מול אנשי המקצוע והאורחים שנמצאים כאן.

חמד עמאר: אדוני השר, בוקר טוב לכולם.

חמד עמאר: אני רוצה לברך את השר, את ראש אגף התנועה על הסקירה שקיבלנו, אני גם רוצה לברך את מנכ"לית המועצה לבטיחות בדרכים.

חמד עמאר: אני פוגש אותה בפעם הראשונה, שיהיה לך בהצלחה.

חמד עמאר: אני לא אחזור על הדברים שנאמרו כאן, אנחנו בעלייה מאז 2012, וב-2017 רואים שהמגמה נמשכת, אין שינוי.

חמד עמאר: קיבלנו סקירה מהשר לגבי הניידות, של 75 ניידות במשמרת.

חמד עמאר: אני מצפה שיהיו עד סוף השנה 150.

חמד עמאר: אני רוצה לקבל מהשר נתונים – אנחנו היום באמצע שנת 2017, כמה יש עלייה בניידות עכשיו, כמה שוטרים נוספים יש עכשיו, וכמה נהיה בסוף השנה.

חמד עמאר: כבר עברנו חצי שנה, אני מאמין שיש שינוי, יש מספר ניידות רב יותר במשמרת.

חמד עמאר: לכן, לא קיבלנו את הנתון הזה ואני מבקש לקבל אותו.

חמד עמאר: הנקודה השנייה שאני רוצה להעלות – אני חוקקתי חוק אלכוהול אפס.

חמד עמאר: קיימנו כאן דיונים בוועדה – ינשופים, תקן, לא תקן – הובטח לפני יותר משנה שזה ייכנס לפעילות וזה עדיין לא נכנס לפעילות.

חמד עמאר: מהנתונים שאני קיבלתי 4.5% מהמעורבים בתאונות דרכים – מבדיקה שעשו להם הם נהגו תחת השפעת אלכוהול.

חמד עמאר: לכן, גם את הנתון הזה אני מבקש, אדוני השר.

חמד עמאר: הנקודה השלישית, כשאנחנו מדברים על עלייה במספר ההרוגים בבין עירוני אנחנו מדברים גם על הולכי רגל – במעברי חציה ולא במעברי חציה.

חמד עמאר: מה האכיפה של נהגים שחוצים את מעבר החציה?

חמד עמאר: כשאני מדבר על 45 הרוגים בשנה במעבר חציה, בטוח שצריך להיות טיפול נקודתי בנקודה הזו וטיפול נקודתי במספר של הולכי הרגל.

חמד עמאר: השר ציין את זה, אנחנו מספר 1 במדינות המתקדמות.

חמד עמאר: לכן אני רוצה לשמוע גם על האכיפה בעניין הזה, ומה קורה בעירוני.

חמד עמאר: אנחנו במגמה של עליה בעירוני ורואים שמ-42 לפני יומיים, עליה אדירה ל-58.

חמד עמאר: אני רוצה לקבל התייחסות בנושא הזה של השר וגם של ראש אגף התנועה.

חמד עמאר: רוכבי אופנועים – לגבי העלייה במספר במספר ההרוגים של רוכבי האופנועים, והנושא של קסדה, קסדה מלאה - - -

איתן כבל: זה לא שלהם.

חמד עמאר: אני יודע שזה לא שלהם.

חמד עמאר: מה העמדה של המשטרה?

חמד עמאר: איפה זה - - - להתקדמות בנקודה הזו?

איתן כבל: זה אם כל הפאדיחות, העניין הזה, של קסדת חצי.

חמד עמאר: אני הגשתי הצעת חוק ואתם התנגדתם.

חמד עמאר: אמרתם לפני שנה וחצי שזה יהיה בתקנות, ועד היום – אין.

איילת נחמיאס ורבין: אני מצטרפת אליך בתקנה שתאסור מכירת חצי קסדה.

חמד עמאר: השר הבטיח לפני שנה וחצי שנה שהוא יתקין תקנה.

חמד עמאר: שנה וחצי עברה ואין תקנה.

איתן כבל: אני לא רוצה לפתוח את זה כי הצעת החוק התחילה אצלי, אחרי המוות של אבי כהן, כשהוא נהרג.

איתן כבל: אחר כך הגיע חבר הכנסת בועז טופורובסקי ואחריו גם אתה הגשת, וכל הזמן אנחנו מחכים לתקנות, אבל אלה תקנות שקשה לכתוב אותן.

חמד עמאר: הנקודה האחרונה, שאני חושב שהיא מאוד קשה – כל מה שקשור למגזר הלא היהודי.

חמד עמאר: אנחנו בעלייה.

חמד עמאר: אתה מסתכל על המספרים ואומר – מתי זה ייעצר?

חמד עמאר: שליש מההרוגים מתחילת השנה זה במגזר הלא יהודי.

חמד עמאר: זה נתון מזעזע.

יוסף ג'בארין: מה זה המגזר הלא יהודי?

חמד עמאר: המגזר הערבי – עלייה במספר ההרוגים.

חמד עמאר: אתה רוצה להגיד "מגזר ערבי", אז אני אגיד, למי שלא הבין: במגזר הערבי יש עלייה דרסטית במספר ההרוגים.

חמד עמאר: יש 40 הרוגים מתחילת השנה כבר וזה נתון מזעזע, שצריך לעורר את כולנו.

חמד עמאר: אני רוצה לשמוע מה נעשה בנושא הזה, ואם אנחנו מקשרים אותו לעלייה במספר ההרוגים במגזר העירוני, מה מספרם של המגזר הערבי בעירוני, האם גם שם היתה עלייה?

חמד עמאר: אם יש לכם את הנתון הזה.

איתן כבל: קודם כל תודה לך.

איתן כבל: אנחנו נשמע את רחל טבת ויזל, ברכות עם היכנסך לתפקיד.

איתן כבל: כל אשר אני מבקש – להיות ממוקדת בנושא האכיפה, אם אפשר.

איתן כבל: כמה מילים על פרויקט "שומרי הדרך", גם, אם אפשר.

איתן כבל: בכל מקרה – שיהיה לך בהצלחה, מכולנו.

רחל טבת ויזל: אני רק רוצה להקדים ולומר שאנחנו נמצאים בשיתוף פעולה מצוין עם אגף התנועה.

רחל טבת ויזל: מה שאנחנו עושים – אנחנו עושים ביחד.

רחל טבת ויזל: נציגים מאגף התנועה נמצאים גם בוועדות שנמצאות אצלנו, אם זה פורום בטיחות, ומעלים נושאים שונים.

רחל טבת ויזל: אנחנו יוצאים לדרך אתם, עובדים בשיתוף פעולה שהוא מבחינתי מאוד חשוב.

רחל טבת ויזל: אני רוצה להתייחס לגבי נקודות שעלו פה – לגבי החברה הערבית, לגבי אופנועים ואז אתייחס גם לפרויקט "שומרי הדרך".

רחל טבת ויזל: לגבי אופנועים אנחנו כן מזהים את הסיפור של הרבה מאוד מתוך הקבוצה הזו של פגיעות עצמיות – נהגי אופנוע שמתהפכים, שעושים כל מיני החלקות.

רחל טבת ויזל: זה חלק מהעניין.

רחל טבת ויזל: למרות שזו לא היתה תוכנית הליבה שלנו השנה, גם בגלל שהמספרים הם יחסית לא גבוהים, אנחנו, יחד עם המשטרה נכנסנו עכשיו לסבב מאוד משמעותי של הדרכה ברשויות שונות.

רחל טבת ויזל: יש שיתוף פעולה מאוד יפה עם הרשויות המקומיות לגבי הדרכה ספציפית לאופנועים.

רחל טבת ויזל: אנחנו עולים עכשיו עם קמפיין ברשתות השונות.

רחל טבת ויזל: יש גם קמפיין לגבי האופנוענים עצמם.

רחל טבת ויזל: לגבי החברה הערבית – לפני חודש התחלנו, וגם דיווחנו על זה בהרחבה בוועדת המשנה, בקמפיין, בתוכנית נרחבת לחברה הערבית, שזה לא תרגום של תוכניות בחברה היהודית, כי זו טעות – אלא עם אסטרטגים, עם אנשים מתוך החברה הערבית.

רחל טבת ויזל: היינו כבר ב-32 רשויות מקומיות, התחלנו לגייס את ראשי הרשויות, ישנה תוכנית משמעותית מאוד בחברה הערבית.

רחל טבת ויזל: אני רואה כבר איזושהי בלימה במספרים, בחברה הערבית.

רחל טבת ויזל: עדיין המספרים הם עצומים.

חמד עמאר: אני חושב שיש עלייה, לא בלימה.

חמד עמאר: מ-32 הרוגים ל-40 הרוגים, עד עשיו.

רחל טבת ויזל: יש עלייה במשך השנים, אנחנו מתחילים לראות שזה עומד.

רחל טבת ויזל: שאלת לגבי עירוני ובין עירוני – זה גם וגם.

רחל טבת ויזל: זה לא רק בתוך הכפרים והערים הערביות עצמן אלא זה גם במרחב ה - - -

מסעוד גנאים: יש מספר, כמה רשויות?

רחל טבת ויזל: כן – 32 רשויות, ששם זיהו - - -

מסעוד גנאים: בגלל שזה דבר חשוב, ואת רואה שאנחנו מאוד מעוניינים, מאוד עוקבים אחרי הדימום שקורה אצלנו כל יום.

מסעוד גנאים: אז ישבתם עם הוועד הארצי לראשי הרשויות – אני מזמין אתכם גם לשבת אתנו, חברי הכנסת הערבים, כדי שנשתף פעולה, לעזור לכם.

רחל טבת ויזל: אז ישבנו, אנחנו כבר אחרי זה.

רחל טבת ויזל: אולי אדוני לא היה אבל ישבנו עם חברי הכנסת הערבים, עם אנשי הדת, עם אנשי החינוך.

רחל טבת ויזל: אני חושבת שכל - - -

איתן כבל: בדיון הקודם הזכיר את זה היושב-ראש, שנבצר ממנו היום להשתתף, ההאלוף במילואים גיורא רום.

איתן כבל: היתה התייחסות מאוד משמעותית לשת"פ.

איתן כבל: הוא תיאר בהרחבה את האינטרקציה המתקיימת מול ראשי רשויות, חכמי הדת - - -

חמד עמאר: בנושא הזה - - -

רחל טבת ויזל: אני אתן לך דוגמה : כנס הצופים האחרון בטייבה, המצעד שם כולו היה בסימן בטיחות בדרכים.

רחל טבת ויזל: בכל הערים הערביות, כל המצעדים של תנועות הנוער - זה הכיוון.

רחל טבת ויזל: אנחנו הולכים על כל המישורים בחברה הערבית.

יוסף ג'בארין: השאלה היא אם גם יש השקעות בתשתיות, בנוסף ל - - -

רחל טבת ויזל: השקעות בתשתיות זה לא אצלי.

איתן כבל: אני רוצה להזכיר לח"כים שלא נכחו בתחילת הדיון – הדיון הוא ממקום של אכיפה, גם השר לביטחון הפנים פתח ואמר: ההתמקדות היא בנושא האכיפה.

איתן כבל: אני לא רוצה לפתוח את זה למרחבים נוספים.

איתן כבל: היו דיונים נוספים ש - - -

יעקב אשר: היה דיון ארוך לפני שבועיים, של שלוש שעות, על המגזר הערבי.

יוסף ג'בארין: תאמין לנו שכואב לנו כמו שכואב לך.

יוסף ג'בארין: 40 צעירים ערבים נהרגים - - -

איתן כבל: בינתיים מי שמקיים את הדיונים האלה זה ועדת הכלכלה, אז תנו לנו להתקדם.

רחל טבת ויזל: בנושא הזה אני אשמח להרחיב בנפרד.

רחל טבת ויזל: אנחנו נמצאים בכל המפגשים עם ראשי הערים, אנחנו מעורבים גם בנושא הזה.

רחל טבת ויזל: לגבי הקלנועיות, זה לא רק הסיפור של קלנועיות, זה גם הסיפור של גיל 65 ומעלה.

רחל טבת ויזל: הזכרת פה את נושא הולכי הדרך, יש עלייה משמעותית בנפגעים שהם מעל גיל 65, בקרב הולכי הדרך.

רחל טבת ויזל: ישנה פעילות שמתבצעת ספציפית לאוכלוסייה הזו, אם זה מול הרשויות המקומיות, אם זה בבתי הקולנוע שאליהם הם מגיעים במסגרת "שלישי בשלייקס", וכו'.

רחל טבת ויזל: זאת אוכלוסייה שאנחנו מתמקדים בה וצריך לתת לה משקל, זו תוכנית נפרדת.

רחל טבת ויזל: בנושא הסמארטפונים – חיפשנו בעולם האם יש איזשהם סקרים על סמארטפונים.

רחל טבת ויזל: באופן מפתיע אין איזשהו משהו ממש מוגדר.

רחל טבת ויזל: אנחנו יצאנו באיזשהו סקר, שכרגע הקיף 500 איש.

רחל טבת ויזל: אנחנו בתוצאות ראשוניות.

רחל טבת ויזל: 50% מהאנשים אומרים שיש איזשהו משהו שקשור לסמארטפון במהלך נסיעה.

רחל טבת ויזל: רק 10% מעידים על עצמם שהם באמת באמת מתעסקים בסמארטפון.

רחל טבת ויזל: לדעתי, אנשים או לא אומרים אמת או לא שמים לב מה הם עושים תוך כדי.

רחל טבת ויזל: אני חושב שהיושב-ראש גיורא רום כבר הזכיר בפעם הקודמת - - -

יעקב פרי: תבדקו את התוצאות, הן לא אמינות.

רחל טבת ויזל: לא, אני לא בונה על זה.

רחל טבת ויזל: כל אחד שיסתכל על עצמו כמה פעמים יצא לו להסתכל על הסמארטפון במהלך הנהיגה.

רחל טבת ויזל: זה ברור לכולם.

רחל טבת ויזל: לא צריך בשביל זה סקר.

רחל טבת ויזל: השבוע פורסמו כתבי המינוי לוועדה בראשות האלוף נמרוד שפר, ראש אג"ת לשעבר.

רחל טבת ויזל: בוועדה שהוא יושב הראש שלה נמצאים גם אנשי טכנולוגיה, יהיו גם אנשי משטרה, גם יזמים צעירים ותוך 4 חודשים אנחנו רוצים לראות כבר מסקנות ראשוניות של פתרונות בנושא הזה.

רחל טבת ויזל: אנחנו מאוד מאוד הולכים על פתרונות מהכיוון של החדשנות, היזמות והטכנולוגיה, לא בונים רק על אכיפה.

רחל טבת ויזל: זה קריטי, זה חשוב, והסברה וחינוך זה מאוד חשוב, אבל אנחנו מחפשים גם את הפתרונות האלה.

רחל טבת ויזל: אנחנו נפגשים עם אנשים.

רחל טבת ויזל: יושב פה מישהו שהתחלנו להיפגש אתו.

רחל טבת ויזל: אנחנו נפגשים עם אנשים מהתחום הזה כדי לראות איך אנחנו פותרים את הבעיה, שהיא בעיה קריטית.

רחל טבת ויזל: לגבי שומרי הדרך אני חייבת להקדיש שתי דקות – הרעיון הוא, למי שלא מכיר, זה אזרחים מתנדבים שיש להם אפליקציה שנמצאת בתוך הרכב.

רחל טבת ויזל: האפליקציה מצלמת כל הזמן וברגע שהאזרח שמותקנת לו האפליקציה ברכב רואה שמתבצעת עבירה, אבל עבירה קריטית – מישהו חוצה פס לבן בעקיפה, הוא אומר, אפילו בלי ללחוץ: נא להתחיל להקליט.

רחל טבת ויזל: האפליקציה מקליטה כמה שניות אחורה וכמה שניות קדימה, עד שהוא אומר: מסתיימת ההקלטה, וההקלטה כמו שהיא עוברת לשרתים ברשות.

רחל טבת ויזל: לא צריך לנגוע, לא צריך להתעסק, ורואים אצלנו ברשות.

רחל טבת ויזל: אתה רואה צילום של העבירה עצמה ממש על המסך.

רחל טבת ויזל: יושבות ברשות בנות של השירות הלאומי ועושות מעבר ראשוני על האפליקציה הזו.

רחל טבת ויזל: ישנה קבוצת בקרים נוספת של למעלה מ-35 בקרים, רובם אנשי משטרה לשעבר בכירים מאוד.

רחל טבת ויזל: הם נמצאים אתנו, מוודאים שאכן מדובר בעבירות משמעותיות שהן חלק מהעבירות שהמשטרה הגדירה, והתצלומים המשמעותיים עוברים למשטרה, עוברים לאגף התנועה.

רחל טבת ויזל: יש לנו בערך 2,000 מתנדבים שיש להם את המצלמות, יש לנו עוד 20 אלף מתנדבים ברשימת המתנה שמעוניינים להתנדב.

רחל טבת ויזל: האפליקציה עוברת לאגף התנועה והם, מבחינתם, אמורים להעביר.

רחל טבת ויזל: אנחנו ערוכים, כמובן, להגדיל בצורה משמעותית.

רחל טבת ויזל: היום, בהסכם מול המשטרה אנחנו מעבירים 400 בלבד.

רחל טבת ויזל: יש לנו הסכמות בינינו שהמספרים יעלו בצורה משמעותית כך שאפשר יהיה להעביר יותר.

רחל טבת ויזל: היתרון בדבר הזה הוא כפול.

רחל טבת ויזל: קודם כל המתנדבים עצמם, אנחנו בונים על זה שהם לא עושים עבירות.

רחל טבת ויזל: היתרון המשמעותי הוא שכל אזרח במדינה יידע שיש מצב שמישהו מימינו או משמאלו הוא מתנדב שומר דרך ואז יכול להיות שמצלמים אותו עכשיו.

רחל טבת ויזל: אז זה מגביר - - -

איתן כבל: פרויקט חשוב, אני אבקש לקבל ממך נתונים בכתב במובן הזה של כמה עבירות נאכפו - - -

רחל טבת ויזל: עכשיו, יש לי פה.

רחל טבת ויזל: כל הנתונים קיימים, בסוף הישיבה - - -

איתן כבל: אני אודה לך, אני אבקש לקבל אותם.

איתן כבל: יושב-ראש ועדת המשנה, שאני מודה לו ולחברי הוועדה על העבודה היוצאת מן הכלל שהם עושים, יעקב אשר, בבקשה.

יעקב אשר: אדוני השר, מאחר ואתה נמצא פה עכשיו בישיבה – נערכו המון ישיבות בוועדת הכלכלה ובוועדת המשנה.

יעקב אשר: אנחנו בהחלט מתמקדים בכל הזרועות – אנחנו לא באים למשרד אחד בלבד.

יעקב אשר: היו פה דיונים על הנושא של החינוך התעבורתי, מה שדיברת עליו קודם, עם הרבה מאוד שינויים שהולכים להיעשות בזמן הקרוב.

יעקב אשר: היו פה הרבה מאוד דיונים על תשתיות.

יעקב אשר: ואכן אנחנו כרגע מדברים על הנושא האכיפתי ואני אמקד אותם בתחום הזה.

יעקב אשר: קודם כל, באמת – הרבה מילים טובות.

יעקב אשר: מאז כניסתו של דורון ידיד יש שינוי, ולא רק שינוי בתפיסה אלא שינוי שאומר שגם אם אין לך כרגע את כל האמצעים כרגע ביד, תשתמש במה שיש לך יותר טוב ויותר יעיל, יותר בקטע האכיפתי.

יעקב אשר: אנחנו רואים את התכתובות שיש עם ההוראות שיוצאות והשינויים בהן.

יעקב אשר: אנחנו בהחלט חושבים שאם זה ימשיך ככה הלאה ועם יותר אמצעים נוכל להגיע הרבה יותר רחוק.

יעקב אשר: כמו שאמרתי מקודם בתוך הדברים – יש נראות יותר גדולה.

יעקב אשר: זאת אומרת, אותה הבטחה שבזמנו ניתנה להכפיל, מתבצעת, בקצב שלה, ומדובר עד סוף שנת 2017 ככה שזה בסדר.

יעקב אשר: אני אומר לך כאדם שנוהג בכביש – יש הרבה יותר נראות בכבישים הבינעירוניים ולדעתי גם ראינו את זה בנתונים.

יעקב אשר: בשנת 2017 יש ירידה בחלק הבינעירוני ועלייה בעירוני – יכול להיות שיש קורולציה בין הדברים.

יעקב אשר: אני כמעט בטוח שכן.

יעקב אשר: לכן, נושא האכיפה, ובעצם – האכיפה וההרתעה, הוא נושא מאוד מאוד חשוב.

יעקב אשר: עלו פה בוועדה נושאים – אגב, חלק מהזרועות שדיברנו אתם זה גם משרד המשפטים ובתי המשפט.

יעקב אשר: היתה התחייבות של הנהלת בתי המשפט לתוספת של 6 תקנים ב- 2018-2017.

יעקב אשר: היו צריכים להכניס 4 שופטים, נכנסו בינתיים 2.

יעקב אשר: פניתי וביקשתי שיקדימו גם את 2018 כדי שכל ה-6 ייכנסו כבר עכשיו.

יעקב אשר: אין ספק שקצה הדרך הוא מאוד מאוד חשוב.

יעקב אשר: בנושא שאנחנו רואים אותו כקריטי בנושא אכיפה, זה שני נושאים – יש עליהם מחלוקת.

יעקב אשר: בניידות אין מחלוקת שצריך יותר וכמה שיותר שאפשר, כמובן – עד גבול מסוים.

יעקב אשר: אני בטוח שגם אתה רוצה שיהיו יותר.

יעקב אשר: אם נגיע להכפלה הזו ונמשיך אתה גם הלאה, כמגמה להמשך הדרך, אין ספק שזה מרתיע, זה נותן, זה עוזר.

יעקב אשר: אנחנו כולנו בני אדם וכשרואים את האור הכחול מרחוק כל אחד עושה לו את החשבון שלו.

יעקב אשר: נןשא נוסף הוא נושא המצלמות.

יעקב אשר: היתה החלטת ממשלה על 300 מצלמות וזה לא דבר שהוא רק בתחום האחריות שלך.

יעקב אשר: בסוף אתה משתמש הקצה של זה אבל זה היה דבר שהוא בין משרדי, באותה החלטה.

יעקב אשר: 300 מצלמות.

יעקב אשר: בפועל עובדות היום 100 מצלמות.

יעקב אשר: זה נכון, ואמרת לי גם בדרך לישיבה – שתהיה בעיה אם יהיו עודף קנסות ועודף דוחות ואז, ואין שופטים, וכו' – אז יש בעיה.

יעקב אשר: אבל עדיין, ההרתעה, ועדיין זה שאנשים יודעים וב-WAZE אומרים לו שיש מצלמה כי היא פועלת וקיימת, עדיין זה נכון וגם בואו נעביר את הלחץ לבתי המשפט.

יעקב אשר: כמו שאמר קודם – במקום לצמצם ולשחק עם הדוחות, בואו נעמיס.

יעקב אשר: שהלחץ יעבור אליהם ולא אלינו.

גלעד ארדן: הבעיה היא שהם לא נלחצים.

גלעד ארדן: הדוחות פשוט מתבטלים.

יעקב אשר: אז אנחנו נלחיץ אותם.

יעקב אשר: אדוני, אנחנו נלחיץ אותם.

יעקב אשר: נושא נוסף – דובר פה על שינוי השיטה של המצלמות.

יעקב אשר: יש שיטה שהיא שיטה שמדברת על קטע דרך.

יעקב אשר: זאת אומרת, לא כמה עברת באותה שנייה אלא קטע דרך.

יעקב אשר: זו שיטה שעובדת היום בעולם.

יעקב אשר: .

גלעד ארדן: מהירות ממוצעת.

יעקב אשר: זו שיטה נכונה שצריך להכניס אותה לכאן ונאנחנו נשמח שיקודם העניין הזה.

יעקב אשר: נקודה אחרונה.

יעקב אשר: נעשית פה חקיקה גם בהעלאת קנסות וגם בניסיון של להוריד דוחות – להפוך אותם לדוחות שלא צריך להגיע אתם לבית המשפט ולברירת קנס גם את זה הוועדה חוקקה רק בשבועות האחרונים, כמה חוקים כאלה.

יעקב אשר: כך שאני חושב שאמצעים אלקטרוניים – היום אנחנו יודעים שתופסים גנבים בזכות הרבה מאוד מצלמות וכל מיני אמצעים אלקטרוניים כאלה ואחרים.

יעקב אשר: גם בתאונות הדרכים אפשר להילחם עם אמצעי הרתעה אלקטרוניים.

יעקב אשר: זה כמעט כמו אדם, כמו שוטר, כאשר אתה יודע שיש או מצלמה או סוג אחר של אמצעי אלקטרוני.

יעקב אשר: זה מרתיע.

יעקב אשר: יש התקדמות גדולה בדברים הללו.

יעקב אשר: אנחנו רק אומרים שניתן רוח גבית לכל דבר כזה.

יעקב אשר: אם יהיו פקקים – ויש פקקים בהנהלת בתי המשפט, אנחנו נדבר על זה, כמו שאנחנו עושים עם משרד החינוך וכמו שאנחנו עושים בנושא תשתיות משרד התחבורה.

איתן כבל: תודה, אדוני.

איתן כבל: אני שוב מוצא לנכון בשמי ובשם כל החברים להודות לך על עבודתך כיושב-ראש ועדת המשנה.

איתן כבל: חבר הכנסת טיבי, בבקשה.

אחמד טיבי: תודה, אדוני.

אחמד טיבי: אני נמצא היום אחרי שאתמול הייתי בשתי לוויות – אחד בדיר אל אסד, תאונת דרכים שאמנם לא היתה בארץ, אבל השתתפו אלפים.

אחמד טיבי: אחר כך היתה עוד תאונה של שני סטודנטים ערבים בג'נין שנהרגו, ונסעתי לאבו סנאן.

אחמד טיבי: באותו יום הודיעו שנפטרה הגברת הודאם בריקי שהיתה מעורבת בתאונה בצפון לפני שבוע.

אחמד טיבי: כמו שהחברים אמרו – עשרות אזרחים ערבים נהרגו בחודשים האחרונים מתחילת השנה בתאונות דרכים.

אחמד טיבי: אנחנו אמנם 20% מהאוכלוסייה, 16% מהנהגים, אבל אנחנו 42% מההרוגים, ובקבוצת גיל של תחת 24 – מההרוגים אנחנו 48%, חצי מההרוגים.

אחמד טיבי: יש לזה כל מיני סיבות.

אחמד טיבי: זה קשור גם באכיפה.

אחמד טיבי: אל"ף, נהיגה לא זהירה בקבוצות גיל מסוימות, ובי"ת – תשתיות.

אחמד טיבי: במיוחד ביישובים הערבים יש בעיה של כבישים, של תשתיות, של היעדר מקומות חניה, חניונים וכדומה.

אחמד טיבי: יש בעיה של נהגי משאיות שמעורבים בתאונות דרכים.

אחמד טיבי: הם נוסעים לעתים עד אילת, מהדרום לצפון, ללא שעות שינה מספיקות, ולכן הם מאבדים את הריכוז.

אחמד טיבי: הסיכוי הוא גדול יותר להיות מעורב בתאונת דרכים.

אחמד טיבי: כולנו כאן מסכימים על עקרון האכיפה כנגד נהגים מופרעים או נהגים מועדים לפורענות.

אחמד טיבי: אני מכבד את ערך האכיפה, וכולנו מסכימים.

אחמד טיבי: אבל יש נקודה שאני רוצה להעלות כאן – אנחנו רוצים להמשיך לכבד את עיקרון האכיפה, אבל כאשר אתם שולחים ניידות כדי להעניש משתתפים באיזה אירוע שהוא לא קשור, בתוך חורשה, למשל – כמו שהיה איתי, שהייתי עם צעירים של תע"ל ליד נבי שועיב בהפגנה.

אחמד טיבי: ניידת עמדה מחוץ לחורשה, כי לא אהבו את הנושא של ההפגנה והתחילו לתת דוחות על חגורות בדרך עפר.

אחמד טיבי: הם הזיזו את הניידת עד שביקשנו לדבר עם מפקד בכיר באזור.

אחמד טיבי: זה מיותר לחלוטין.

אחמד טיבי: אגב, זה קורה בהזדמנויות אחרות.

אחמד טיבי: לכן, כדי לכבד את האכיפה כדי שהיא תהיה מיועדת אך ורק למטרות שלה, לא צריך לשחק משחקים.

אחמד טיבי: אכיפה היא לא עונש על דברים אחרים.

קריאות: - - -

אחמד טיבי: זה תסביר.

אחמד טיבי: אני דיברתי עם מישהו בכיר וההוא הזיז את הניידת,

איתן כבל: בואו לא ניקח את זה למקומות בבקשה.

נורית קורן: זה לא משנה, סליחה.

אחמד טיבי: אני לא יודע אם אתם מכירים את התופעה – אצלנו, ביישובים הערבים יש את התופעה הזו.

אחמד טיבי: דוחות חנייה כעונש על משהו אחר.

אחמד טיבי: למשל, אנחנו תובעים ששוטרים ייכנסו כדי לאסוף נשק.

אחמד טיבי: אנחנו רוצים שהם ייכנסו ליישובים כדי לאסוף נשק, כמה שיותר.

אחמד טיבי: אבל לא דוחות כענישה.

קריאות: - - -

איתן כבל: עורך הדין יניב יעקב, ושוב – זו הזדמנות להודות לה על העבודה הנפלאה שהיא עושה.

יניב יעקב: אני רוצה בהתחלה להצטרף לדברים שלך ולברך את השר על החיזוק של אגף התנועה ותוספת הניידות.

יניב יעקב: השר גם ציין שהאחריות הכוללת של הובלת המאבק בתאונות הדרכים היא לא האחריות הכוללת שלו בלבד, אבל כן צריך לציין לטובה את העובדה שהמשרד והשר טרחו וגם בתוכנית העבודה של המשרד הציבו יעדים להפחתה במספר התאונות, של תוספת ניידות – זה דבר שצריך לציין אותו לטובה.

יניב יעקב: זו ראיה של שר שלוקח אחריות על התחום שלו, התחום שתחת טיפולו.

יניב יעקב: יחד עם זאת יש מספר נושאים שאני רוצה לציין שיש מקום לשפר ולקדם.

יניב יעקב: הנושא של מספר הניידות – לעניות דעתנו, דווקא השר עם היכולות שלו יכול לבוא ולהציב רף יותר גבוה של תוספת ניידות וכן לקדם את הנושא כמו שגם השר והמפכ"ל הציגו בכנס האחרון.

יניב יעקב: יש מקום לתוספת והגעה לאותן 450 ניידות.

יניב יעקב: לגבי מערך המצלמות – האפשרות שלנו לעלות ל-300 ניידות ולפתרון החסמים שאינם תחת המשרד – זו הזדמנות לחזק את האכיפה בתוספת הרבה יותר פשוטה מאשר ניידות ושוטרים, אלה שני דברים שצריכים להיות במקביל.

יניב יעקב: נושא שלישי, לפני שאני מסיים – יש פרויקט שנקרא "מתנדבים בתנועה".

יניב יעקב: זה פרויקט שהחל בשנת 2007 בשותפות של הרבה גורמים, פרויקט שלצערנו שצפוי להיסגר השנה כתוצאה מבעיית מימון וצפוי לגרוע כ-100 ניידות מתוך האגף.

יניב יעקב: זה עוד נושא שנשמח אם תוכל לתת אליו התייחסות.

יניב יעקב: נושא אחרון – עלה הנושא של הסמארטפונים והדיווח, וחבר הכנסת פרי התייחס לכמות.

יניב יעקב: מחקר שאנחנו ערכנו הצביע על כך שבקרב נהגים צעירים, בזמן נהיגה נוהגים בממוצע להביט פעמיים בדקה בטלפון הנייד.

יניב יעקב: זה נותן סדרי גודל של התופעה הזו.

איתן כבל: תודה, אדוני.

איתן כבל: חברת הכנסת איילת נחמיאס, בבקשה.

איילת נחמיאס ורבין: אני גם אשתדל לדבר ממוקד – למי מאתנו חברי הוועדה שעוסקים באופן שוטף בנושא הזה יש את העניין הפרטי, לכל אחד מאתנו יש את מה שאנחנו מאוד מאוד סוערים ביחס אליו וחלק מהמחויבות המתמשכת שלך, אדוני היושב-ראש, לנושא הזה גם מייצר פניות מהציבור אלינו בנושאים שרואים שאנחנו מדברים עליהם הרבה.

איילת נחמיאס ורבין: אני, באופן אישי, באופן קונסיסטנטי כבר שנתיים מדברת פה על המדרכות ועל הולכי הרגל.

איילת נחמיאס ורבין: אנחנו רואים בדוחות האלה רואים מהדוחות האלה שמצב הוא פשוט קטסטרופלי.

איילת נחמיאס ורבין: אנחנו חייבים לשנות את המחשבה שלנו.

איילת נחמיאס ורבין: אנחנו, בנושא של האופניים החשמליים נרתענו כל הזמן מהעניין של רישיון.

איילת נחמיאס ורבין: אני חושבת שחששנו מאיך שזה נראה ציבורית, גם וגם לא ידענו, אני חושבת, שזה ייהפך לכלי פופולרי בצורה מטורפת ובחלק מהמובנים אפשר לברך על זה ובמובנים אחרים זה נורא ואיום.

איילת נחמיאס ורבין: אני מספרת לך, אדוני הניצב.

איילת נחמיאס ורבין: אני באופן אישי כל הזמן נדרסת על המדרכה עם הילדים שלי.

איילת נחמיאס ורבין: זה עניין יום יומי.

איילת נחמיאס ורבין: זה לא רק על ידי אופניים חשמליים, אלא על ידי רכב דו גלגלי.

איילת נחמיאס ורבין: אני מנסה להגן על הילדים שלי ומהר להזיז אותם הצידה ואני לא מספיקה לצלם את העבירה עצמה.

איילת נחמיאס ורבין: זה גם, אגב – עוד מעט אנחנו נצטרך מתנדבים בתנועה גם על המדרכות, לא תהיה לנו ברירה.

איילת נחמיאס ורבין: גם על זה היה לנו דיון אתמול בוועדת הכלכלה.

איילת נחמיאס ורבין: אני עוד צועקת עליהם והם כמובן צועקים עלי, בדרך.

איילת נחמיאס ורבין: הם בורחים.

איילת נחמיאס ורבין: אני אומרת לכם שהבעיה הזו היא – בכנות, אני אומרת – אני אפילו לא יודעת איך אוכפים דברים כאלה.

איילת נחמיאס ורבין: הרכבים הדו גלגליים שמנסים לחסוך לעצמם 20 מ' במקרה הטוב והקיצוני, זה פשוט דבר הזוי.

איילת נחמיאס ורבין: לדעתי לא נוכל להתחמק מהעניין של רישיון אופניים חשמליים.

איילת נחמיאס ורבין: כשאני אומרת רישיון – כולנו מבינים שזה אולי דרגה אחת יותר נמוכה מרישוי רכב, למשל, או דברים מהסוג הזה, אבל לא יהיה ביטוח מבלי שיהיה רישיון.

איילת נחמיאס ורבין: אם אנחנו רוצים לבטח את מי שרוכב על הדו גלגלי הזה אנחנו צריכים לרשיין.

איילת נחמיאס ורבין: השבוע דיווחתי על אוטובוס שנהג בפראות על כביש מספר 1, אבל מה?

איילת נחמיאס ורבין: כדי לראות את מספר הטלפון שאליו צריך להתקשר – היה צריך להתקרב יותר מדי.

איילת נחמיאס ורבין: אני מדווחת סדרתית על עבירות תנועה.

איילת נחמיאס ורבין: אני שומרת דרך לא רשמית.

איילת נחמיאס ורבין: חייבים לראות מה עושים עם העניין הזה.

איילת נחמיאס ורבין: תודה תודה לחגית אורין שכל הזמן עוקבת אחרינו.

עמי גור: אני מהדס תוכנה בהכשרתי, מגני תקווה, מייסד ומנכ"ל של חברת "סייבר וואן".

עמי גור: אין ספק שכולם כאן בחדר מאוחדים בדעה שהיסח דעת כתוצאה משימוש מסכן חיים בטלפון סלולארי זו מגיפה קטלנית ואחת הסיבות העיקריות לריבוי של תאונות דרכים, הרוגים ופצועים.

עמי גור: האתגר שלנו זה למצוא חיסון או פתרון מניעתי, אני קורא לו – מוחלט ותמידי, דטרמיניסטי, לבעיה, שיגרום למיגורה המוחלט של התופעה הזו.

עמי גור: הטכנולוגיה שאותה אנחנו מפתחים תאפשר לנו להעמיד בראשית הקיץ מערכת מניעתית שחלק הנוכחים פה בחדר מכירים אותה, שהיא למעשה תיתן את הפתרון ותשמש כיפת ברזל לבעיה.

עמי גור: התקופה שבה מספר תאונות הדרכים - - -

קריאה: מה היא עושה?

איתן כבל: אני כבר אומר – אין לנו יותר מדי זמן.

איתן כבל: אמרנו שלאחר מכן נפנה אותך לפגישה עם הצוות של רחלי.

עמי גור: התקופה שבה מספר תאונות הדרכים עולה – אני מאמין שאכיפה וחינוך אלה דברים שחייבים, כמובן, להשתמש בהם, אבל בצד זה, והזכירה את זה גם רחל בדבריה, אנחנו זקוקים לטכנולוגיה שתאכוף, דוגמת חגורות בטיחות, בסיוע ושילוב של רגולציה, חברות ביטוח ויבואני כלי רכב.

עמי גור: הנחת העבודה היא שאנחנו רוצים להגיע אתך למחוז חפצנו.

עמי גור: אנחנו צריכים לצייד את הרכבים שלנו בטכנולוגיה ידידותית שלא תלויה בשיתוף פעולה וברצון של המשתמש.

עמי גור: על זה אנחנו עובדים בלהט.

עמי גור: איך עושים את זה - - -

איתן כבל: אני חייב לעצור אותך.

איתן כבל: אתה תסביר הלאה בוועדה שנשב בה.

איתן כבל: יש טכנולוגיות כאלה שמפתחים אותן, וזה מה שחשוב לרגע הזה.

איתן כבל: אני מצטער, אנחנו בלוח זמנים צפוף.

יעקב פרי: קודם כל אני רוצה לברך גם את השר וגם את ראש אגף התנועה.

יעקב פרי: אין לי ספק שנעשים מאמצים ראויים ובאמצעים הדלים אני מקווה שגם נגיע להישגים.

יעקב פרי: אבל זה לא משחרר את כולנו, בוודאי לא את משטרת ישראל מהכרזת מלחמה על תאונות הדרכים.

יעקב פרי: אנחנו התבשרנו לפני כחצי שנה, אם אינני טועה, שהוקמה ועדת שרים לעניין הזה.

יעקב פרי: בפעם האחרונה שאני שאלתי הוועדה לא התכנסה.

יעקב פרי: אני חושב שוועדת השרים היא המקום הנכון, אדוני השר, לנסות ולתאם את אותם נושאים שהם באמת לא באחריותך, ואי אפשר לדרוש ממך גם הסברים עליהם, כמו משרד החינוך, משרד המשפטים וכיו"ב.

יעקב פרי: דבר שני, מכל הדיבורים פה- הכפלה או לא הכפלה, 450 – לא הבנתי:

יעקב פרי: העלינו את מספר הניידות?

יעקב פרי: הן הולכות להגיע ל-450?

יעקב פרי: כן או לא? שאלה שלישית – נושא המצלמות.

יעקב פרי: אני מבין שבאיזה שהוא מקום – אני הגשתי שאילתה וענית לי, אדוני השר – שאתה שוקל לכנס מחדש את ועדת קמה, אם אינני טועה.

יעקב פרי: דובר גם על הגדלה וגם על הגדלה של מצלמות רמזור.

יעקב פרי: אני מבין שיש בעיה עם האכיפה בגלל העומס בבתי המשפט.

יעקב פרי: הייתי רק מבקש לדעת איפה זה עומד.

ענת ברקו: אני קודם כל מודה על הדברים ששמענו כאן ובהחלט ניכרת התקדמות, אבל אני רוצה לקשור את העניין לתחבורה הציבורית שכולנו שואפים שתהיה טובה יותר.

ענת ברקו: יש היום מחסור בנהגים.

ענת ברקו: יש הרבה מאוד תאונות דרכים עם רכב כבד כתוצאה משעות נהיגה ממושכות.

ענת ברקו: יש לנו כאן הנתונים של "אור ירוק", של דוח מבקר המדינה, ולמרות שיש חשיבות לאומית לדברים הללו אנחנו גם במחסור של 4,000 נהגי אוטובוס, כשצה"ל מייצר 2,500 נהגים של רכב כבד מדי שנה, ובגלל שלא נותנים להם עבודה מועדפת ובגלל שלא מחברים אותם – כשיש לנו נהגים מוכשרים עם ניסיון בנהיגה, ואנחנו יכולים לאפשר להם גם להשתלב בשוק הזה, ובעצם להקל על העומסים - - -

איתן כבל: אני כבר מודיע לך שהולך להתקיים דיון אצלנו בנושא הזה של המחסור הדרמטי.

איתן כבל: הנושא הולך לעלות כאן בדיון בוועדה.

ענת ברקו: אז אדוני היושב-ראש, יש לי הצעת חוק שהצגתי אותה לשר האוצר ולשר התחבורה ושר הביטחון בנושא של נהגים של רכב כבד.

ענת ברקו: ההסבות הללו לא יעלו הרבה כסף.

ענת ברקו: החברות מוכנות לקחת על עצמן, בגלל שיש כאן באמת אינטרסים - - - לכן זה מאוד חשוב.

איתן כבל: תודה, גברתי, ואנחנו נאפשר לך להציג את הדברים.

איתן כבל: חבר הכנסת מסעוד גנאים, בבקשה.

מסעוד גנאים: תודה, אני מברך את הוועדה, מברך את הרשות על העשייה, במיוחד החינוכית והתודעתית החשובה ביותר.

מסעוד גנאים: חברי הקדימו ואמרו בקשר לטרגדיה שאנחנו חווים – אנחנו כל יום בלוויה.

מסעוד גנאים: כל שבוע אנחנו בלוויה של צעיר שקיפח את חייו בתאונת דרכים וכולם שואלים אותנו עד מתי.

מסעוד גנאים: גם אנחנו שואלים את עצמנו.

מסעוד גנאים: אין לי צל של ספק שהעניין האנושי הוא המדרגה הראשונה, לכן ההשקעה בחינוך, בהעלאת התודעה, בהכנת הנהג – כל אלה חשובים אבל האכיפה גם חשובה מאוד מבחינה התרעתית.

מסעוד גנאים: צריך להרתיע את הנהגים הפרועים.

מסעוד גנאים: חברי, במיוחד חבר הכנסת טיבי, בקשר לאכיפה.

מסעוד גנאים: העניין – שאנחנו רוצים שכולם יכבדו את האכיפה אבל לא להשתמש בה לפעמים לדברים שימעיטו מהערך שלה.

אוסאמה סעדי: כבוד השר, כבוד היושב-ראש, חברי הכנסת.

אוסאמה סעדי: הנתונים מדהימים.

אוסאמה סעדי: מתחילת השנה 40 אזרחים ערבים מצאו את מותם בתאונות דרכים, לעומת 31 בשנה הקודמת – עלייה של 29%.

אוסאמה סעדי: בכל מדינת ישראל מתחילת השנה נהרגו 129.

אוסאמה סעדי: 40 מתוך 129 זה מדהים, זה קטסטרופה.

אוסאמה סעדי: כמו שאמרו חברי – אנחנו באמת מכתתים את הרגליים מלוויה ללוויה.

אוסאמה סעדי: נכון שיש בעיה עם החינוך ואנחנו חייבים גם לדבר על זה כל הזמן.

אוסאמה סעדי: יש בעיה עם אכיפה, דיברו על זה, אבל אני חושב שאנחנו צריכים לקחת את העניינים לידיים.

אוסאמה סעדי: זו קטסטרופה לכל מדינת ישראל, במיוחד לחברה הערבית.

איתן כבל: אנחנו נבקש את התשובות, בכתב.

איתן כבל: אנחנו נפיץ את התשובות לחברי הוועדה כי באמת לוח הזמנים הוא צפוף.

איתן כבל: אני רק רוצה לומר כך: תודה לך, קודם כל שבאת.

איתן כבל: אנחנו מתעסקים במשרדים האחרים אף יותר ממה שהתעסקנו בעניין הנוגע לאכיפה.

איתן כבל: אני רוצה שתדע – אנחנו מקיימים קשר רציף עם משרד התחבורה ולא חסרים שם עניינים ונושאים שבהם אנחנו מטפלים, כמו אל מול בתי המשפט ומשרד החינוך – כולם.

איתן כבל: ועדת המשנה באמת עוסקת בזה באופן מאוד מאוד אינטנסיבי.

איתן כבל: לגבי החקיקה אני רוצה שתדע.

איתן כבל: הבנתי מה אדוני אומר.

איתן כבל: יש ויכוחים מאוד מקצועיים בנושא.

גלעד ארדן: - - -

איתן כבל: התכוונתי לומר שבסך הכל הכללי ועדת הכלכלה נותנת להצעות שמונחות על ידי משרדך רוח גבית.

גלעד ארדן: לא רק משרדי, משרד התחבורה.

איתן כבל: לא, אני אומר – את העמדות שמייצג משרדך ומייצגת המשטרה – אתם מקבלים בדרך כלל רוח גבית.

איתן כבל: נכון, יש ויכוחים מקצועיים ענייניים - - -

יעקב אשר: הבעיה היא שמה שנמצא בוויכוח לא מגיע לוועדה.

יעקב אשר: זו הבעיה.

איתן כבל: נכון.

גלעד ארדן: יש פה את תיקון 112 שמשרד המשפטים ואנחנו תומכים בהחמרה משמעותית בפסילות לטווח ארוך על עבירות חמורות.

גלעד ארדן: כרגע אתם לא תומכים.

איתן כבל: אני לא רוצה לפתוח כאן כרגע את הדיון.

איתן כבל: אנשים מוזמנים לדיון בוועדה.

איתן כבל: אנחנו לקראת סיום של 112 ואישורו.

איתן כבל: ויכוחים לגיטימיים.

איתן כבל: איך אומרים?

איתן כבל: גם כשמשה רבנו ירד עם הלוחות חלקו עליו, קל וחומר גם על העמדות שלכם מותר לחלוק.

איתן כבל: יש ויכוחים גם בתוככם.

איתן כבל: תמיד אנחנו מעדיפים שמשרדי הממשלה יגיעו עם עמדות פחות או יותר מוסכמות.

איתן כבל: אני אף פעם לא מבקש לבוא - - - אבל יש פערים גדולים מדי שלפעמים הוועדה מתקשה להכריע, בין עמדות מקצועיות שמונחות לפנינו.

איתן כבל: אנחנו באמת מצפים ותובעים מאדוני שעד סוף השנה הזו, עם המגבלות – וכבר היינו אמורים למצוא את עצמנו במרץ 2017 אחרי כל העניינים שאדוני התחייב.

איתן כבל: אני מקבל לחלוטין ולכן פתחתי ואמרתי – אני לא רוצה להתעמת ולהגיד "אמרת, לא אמרת, כן אמרת".

איתן כבל: אני יודע שאדוני עושה את כל שלאל ידו כדי לקדם, ואנחנו רוצים ללכת אתך, אבל אנחנו גם לא רוצים לייצר מצב שבו קסדת החצי – גם כן, התיקון יהיה - - - כבר 8-7 אנחנו עוסקים – שאם אדוני אומר שבסוף 2017 נעמוד פלוס-מינוס ביעדים שהוא הציב לעצמו והוועדה ביקשה, כולנו נתכוונן וגם אם צריך שאלך לשר האוצר, ראש אגף התקציבים, ונזמן אותם לדיון סביב העניינים האלה – נשמח לתת לך את כל הרוח הגבית בעניין הזה.

איתן כבל: זה היום המיקוד המרכזי שלנו במאבק בקטל בדרכים.

איתן כבל: תודה, אדוני.

איתן כבל: בבקשה תסכם.

גלעד ארדן: אז קודם כל – שוב, תודה על הדיון החשוב.

גלעד ארדן: אני חייב לומר שאז, כשהשתתפתי פה בדיון, האמירה של הכפלת אגף התנועה, משטרת התנועה הארצית – היתה יעד שאני הצבתי לעצמי.

גלעד ארדן: הייתי יכול להגיד שאני אחזק בעשרות אחוזים, אף אחד לא הכריח אותי להגיד מה שאמרתי, רק הבנתי שהיתה כאן הזנחה של שנים ובסדרי העדיפויות של משרדי, כי לדבר זה קל – וגם לכתוב תקנות זה יותר פשוט מאשר לייצר בני אדם, בני אדם שהוכשרו והוסכמו להיות שוטרים.

גלעד ארדן: בסוף זה תלוי בעוד הרבה גורמים אחרים.

גלעד ארדן: אין בעיה של כסף או תקנים.

גלעד ארדן: השגתי את הכסף והתקנים להכפלת אגף התנועה.

גלעד ארדן: הנקודה היחידה זה קצב היישום, כי כשאתה מסתכל על משטרת ישראל אתה מבין שאנחנו הצלחנו להשיג לשלוש השנים הבאות עוד כ-3,000 שוטרים חדשים שמתוכם 1,200 מיועדים ספציפית להקמת תחנות במגזר הערבי.

גלעד ארדן: אתם לא סופרים לי את זה בתחום התחבורה והאכיפה, אבל ברור שברגע שקמות 11 תחנות משטרה חדשות ביישובים הערבים, אתה מקבל התעצמות אדירה.

גלעד ארדן: אני מקווה שחברי הכנסת הערבים יאשרו לי את העבירות שהם מרשים לנו לאכוף, או לא – כי אני שומע כאן שהם מחליטים מה עומד מאחורי כל דוח שהמשטרה - - -

קריאה: - - - סלקציה באכיפה - - -

גלעד ארדן: זה חלק מהבעיה המרכזית – האמירות האלה.

גלעד ארדן: במקום לגבות את משטרת ישראל ולהזמין אותם לעשות אכיפה, הם מחליטים - זה נובע מזה שהם לא אוהבים את האירוע הזה, וזה נובע – מזה.

גלעד ארדן: עם כל הכבוד לא מתפקידי ולא מתפקידכם להחליט למה המשטרה נתנה דוח.

גלעד ארדן: כשמדברים על לגבות את שלטון החוק – זה לגבות את שלטון החוק.

גלעד ארדן: אז הממשלה משקיעה מעל מיליארד שקלים בהקמת תחנות משטרה ובגיוס של 1,200 שוטרים – אתם תראו גם שלטי חוצות בחודש הקרוב, בכל הצפון, שקוראות גם לצעירות ולצעירים הערבים להצטרף למשטרה.

גלעד ארדן: פתחנו גם מסלולים מיוחדים, ראש אג"ת יכול גם על זה להסביר לכם – כשמדברים על הכפלת אגף התנועה זה אמנם מאות שוטרים, אבל זה עוד מתגמד לעומת ההשקעה בחברה הערבית.

איתן כבל: התמונה תהיה עם השר כץ או אתך?

איתן כבל: של הגיוס.

גלעד ארדן: אף אחד.

גלעד ארדן: אנחנו לא עושים פרסונליזציה של השלטים.

קריאות: - - -

גלעד ארדן: אנחנו לא עושים מהשלטים משהו אישי.

גלעד ארדן: יש כבר היום תשדירים בערבית, יש פרסום בפאנל, ובקרוב יהיה קמפיין רדיו ברדיו א שאמס וברשת ד'.

גלעד ארדן: אנחנו מבינים היטב את האחריות שלנו והרבה שנים ממשלות לא השקיעו שם מספיק, אז זה נתקל בהרבה מאוד קשיים שלא אפרט היום, אבל הכסף והתקנים קיימים - - -

איתן כבל: זו בשורה גדולה, לפחות באמירה.

גלעד ארדן: לא באמירה.

גלעד ארדן: אתה יכול לבדוק אתי, במשרד – בהיקפים שלא היו מאז קום המדינה.

גלעד ארדן: שתיים, לגבי מהירות – אני חושב שיש הכרח לקיים מחקר מקיף על ההשלכות שלה, כי אם אתה מסתכל על 2016, השנה שעברה, יש פחות תאונות ויותר הרוגים.

גלעד ארדן: פחות תאונות, יותר הרוגים.

גלעד ארדן: אז זה מחייב גם את הממשלה וגם את הכנסת לבדוק מה היו ההשלכות של העלאת המהירות.

גלעד ארדן: צדקה חברתי – מהירות היא לא גורם לקרות התאונה, אבל היא גורם משמעותי בתוצאות של התאונה, לקטלניות של התאונה.

גלעד ארדן: פה, משטרה כן או משטרה לא – אלה נתונים חיצוניים שהם לא בסמכות המשטרה והמשרד לקבוע מה המהירות המותרת בכבישי המדינה.

גלעד ארדן: מהירות ממוצעת – אנחנו תומכים להרחיב את האכיפה, מה ששאלו חברי הכנסת פרי ואשר.

גלעד ארדן: גם אכיפה שמבוססת על המהירות הממוצעת.

גלעד ארדן: נדמה לי שזה גם קיים בבריטניה, אבל צריך להבין שגם בנושא הזה זה לא בסמכות המשטרה.

גלעד ארדן: כדי שאפשר יהיה לתת דוח לאדם ולהגיד לו – יצאת מתל אביב הגעת לאשקלון ב-20 דקות, סימן שבממוצע עברת על החוק – זה שינויי חקיקה שהם באחריות משרד התחבורה ומשרד המשפטים.

גלעד ארדן: המשטרה היא הרגל המסיימת, בקצה, שיכולה לקחת את פקודת התעבורה ומה שהיא מסמיכה ולאכוף את החוק על הנהג.

גלעד ארדן: זה לא בסמכותה - - -

יעקב אשר: היום אין לך את הכלים לזה.

יעקב אשר: היום המצלמות לא מכוונות - - -

גלעד ארדן: זו לא הבעיה.

גלעד ארדן: כשתיתן לי את הסמכות אני אחראי להביא את הכלים.

גלעד ארדן: מה, אני אלך לרכוש עכשיו כלים כשאין עוד סמכות בחוק ואולי גם לא יהיה?

גלעד ארדן: דבר אחרון שהעיר לי ראש אגף התנועה, והוא צודק, וזה אגב האלכוהול אפס, שחבר הכנסת חמד עמאר אמר.

גלעד ארדן: אז קודם כל – יש בשורה בעניין הזה.

דורון ידיד: - - - שתיית אלכוהול במשרד הבריאות לא מעט זמן.

דורון ידיד: אנחנו לא המתנו, הכשרנו 15 שוטרים – המכשיר נרכש, והשוטרים הוכשרו, זה רק תיאום בין משרד הבריאות והתחבורה.

דורון ידיד: כמו שאמר השר, לא הכל בסמכותנו.

גלעד ארדן: אז איפה זה עומד עכשיו?

דורון ידיד: כרגע זה בין הבריאות לתחבורה.

דורון ידיד: אני מאמין שסיימנו.

דורון ידיד: עכשיו - - -

גלעד ארדן: אני הצעתי לאיתן – מה שאתם עשיתם בתחום של יוקר המחיה אפשר גם לעשות, עם כל הכבוד, בתחום של תאונות הדרכים, קרי – מכשיר שעובד בעולם במדינות האיחוד האירופי ומאושר שם – חזקת אמינות אוטומטית.

גלעד ארדן: אם המשטרה אומרת שזה עובד באיחוד האירופי, מראה הוכחות, וחזקת אמינות.

גלעד ארדן: אחרת לפתח כל פעם תקן ישראל – 5-3 שנים, אחרי זה ערעורים משפטיים.

גלעד ארדן: בשביל מה?

גלעד ארדן: אחרי זה עורכי דין מתפרנסים מזה שנים רבות, יופי.

גלעד ארדן: אם נהג אחרי זה מוכיח שהמכשיר לא אמין – בסדר, אבל לא יכול להיות שהחזקה היא הפוכה, כלומר, שהמכשיר הוא לא אמין למרות שהוא עובד במדינות אחרות, עד שלא יקבל תקן ישראלי.

גלעד ארדן: זה מאוד מקשה על האכיפה.

גלעד ארדן: אם זה יעוגן בחקיקה זה יהיה הרבה יותר פשוט ומהיר להכניס מכשירי אכיפה שקיימים בעולם בלי כל התהליך הזה של - - -

איתן כבל: אנחנו נלווה את העניין.

איתן כבל: אדוני יגיד לנו מה צריך לעשות כאן.

יעקב פרי: שר הכלכלה יכול לפתור את זה.

יניב יעקב: היתה הצעה - - - לפני כמה שנים של חזקת אמינות, שלצערנו לא עברה.

איתן כבל: תודה לכם, הישיבה נעולה.

איתן כבל: סעו בזהירות.